กรณีศึกษา Roku มูลค่าหายไป 1.8 ล้านล้าน ภายใน 2 ปี
อะไรที่ทำให้มูลค่าของบริษัท Roku  หายไปเกือบ 2,000,000 ล้านบาท ? ลงทุนแมนจะเล่าให้ฟัง
9 พ.ค. 2566

กรณีศึกษา Roku มูลค่าหายไป 1.8 ล้านล้าน ภายใน 2 ปี /โดย ลงทุนแมน
ถ้าย้อนกลับไปในปี 2021 หรือในช่วงที่เหล่าเทคโนโลยีหลาย ๆ ตัว พากันปรับตัวขึ้นอย่างรวดเร็ว
แน่นอนว่า Roku ก็เป็นหนึ่งในนั้นเช่นกัน
โดยในปี 2021 มูลค่าของบริษัท Roku 
อยู่ที่ 2,090,000 ล้านบาท
แต่มาในวันนี้ มูลค่าบริษัทของ Roku 
ลดลงเหลือเพียง 280,000 ล้านบาท
นับเป็นมูลค่าที่หายไปมากถึง 1,810,000 ล้านบาท
หรือคิดเป็นการปรับลดลงมากถึง 87% เลยทีเดียว
เรื่องนี้ยังเป็นอีกหนึ่งสาเหตุ ที่ทำให้กองทุน ARKK ของคุณ Cathie Wood ซึ่งถือหุ้นตัวนี้มากที่สุดเป็นอันดับ 3 ทำผลตอบแทน -39% ใน 1 ปี
อะไรที่ทำให้มูลค่าของบริษัท Roku 
หายไปเกือบ 2,000,000 ล้านบาท ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ลักษณะธุรกิจของ Roku เป็นเหมือนคนกลาง ที่ทำการรวบรวมแพลตฟอร์มชื่อดังต่าง ๆ เอาไว้
แพลตฟอร์มที่ว่าก็มีทั้ง Netflix, Disney+, YouTube และอื่น ๆ ซึ่งรวมไปถึงรายการทีวี ที่มีตารางออกอากาศชัดเจน
ถ้าถามว่าทำไมคนไม่ซื้อ Netflix หรือ Disney+ เองโดยตรง คำตอบก็คือ ทีวีบางเครื่องจะไม่มี Netflix หรือ Disney+ ดังนั้น Roku ก็เปรียบเสมือนเป็น OS รวบรวมแอปพวกนี้ให้คนเลือกดูได้ในที่เดียว
ในขณะที่ทุกคนกำลังแข่งกันสร้างคอนเทนต์ แย่งสายตาผู้ใช้งานกันอย่างดุเดือด Roku กลับทำตัวเป็นพันธมิตรกับทุกค่าย และไม่ต้องกดดันเรื่องการสร้างคอนเทนต์มากนัก
นอกจากรายได้หลักจากธุรกิจแพลตฟอร์มแล้ว 
Roku ยังมีรายได้จากธุรกิจส่วนอื่นด้วย เช่น Roku TV ที่ทำการผลิตเอง และการขายระบบปฏิบัติการให้กับพาร์ตเนอร์ผลิต TV เจ้าดัง เช่น Sharp, Philips
แล้วตอนนี้ Roku มีจำนวนผู้ใช้งานมากแค่ไหน ?
คำตอบคือ 70 ล้านบัญชี 
คิดเป็นการเติบโตจากปี 2021 
ที่ 60 ล้านบัญชี ประมาณ 17%
ทีนี้เราลองมาดู ARPU หรือ รายได้ต่อผู้ใช้งานหนึ่งคน
ซึ่งถือเป็นตัวเลขสำคัญของธุรกิจให้บริการแพลตฟอร์ม อย่าง Roku
- ปี 2021 รายได้ต่อผู้ใช้งาน (ARPU) 1,398 บาทต่อคน
- ปี 2022 รายได้ต่อผู้ใช้งาน (ARPU) 1,433 บาทต่อคน
จากทั้งจำนวนผู้ใช้งาน และรายได้ต่อผู้ใช้งานที่เติบโต
ทั้งสองเรื่องนี้ ก็ส่งผลให้รายได้ของบริษัท มีการเติบโตเช่นเดียวกัน
- ปี 2021 รายได้ 95,000 ล้านบาท
- ปี 2022 รายได้ 108,000 ล้านบาท
แม้เรื่องราวทุกอย่าง กำลังดูเหมือนว่าจะไปได้ด้วยดี
แต่หากมาดูที่มูลค่าของบริษัท เราจะพบว่า
จากช่วงกลางปี 2021 ซึ่งเป็นช่วงที่มูลค่าบริษัทอยู่จุดสูงสุด บริษัท Roku มีมูลค่าบริษัท 2,090,000 ล้านบาท
เมื่อสิ้นปี 2022 มูลค่าบริษัท Roku ลดลงเหลือเพียง 195,000 ล้านบาท คิดเป็นการลดลงมากถึง 91%
มาถึงตรงนี้ หลายคนก็คงสงสัยว่า ทั้งที่รายได้เติบโตได้ดี แต่ทำไมมูลค่าบริษัทกลับหายไป ?
ต้องบอกก่อนว่า หนึ่งในสาเหตุที่ทำให้มูลค่าบริษัทของ Roku เพิ่มขึ้นอย่างรวดเร็วในช่วงก่อนหน้า คือ
การที่ธนาคารกลางของหลาย ๆ ประเทศ เข้ามาแก้ปัญหาโรคระบาดด้วยการอัดฉีดเงินเข้าระบบ หรือที่เราเรียกกันว่า QE เป็นจำนวนมหาศาล
ทำให้เงินทุนที่ล้นระบบบางส่วน ไหลเข้าสู่สินทรัพย์เสี่ยง โดยเฉพาะหุ้นที่เต็มไปด้วยความคาดหวังอย่าง Roku
แต่ความหวังนั้น ก็อยู่ได้ไม่นาน 
เมื่อความจริงต่าง ๆ เริ่มปรากฏ โดยเฉพาะตัวเลขสำคัญอย่างเงินเฟ้อที่พุ่งสูงขึ้นอย่างรวดเร็ว
ซึ่งก็ส่งผลให้ทางธนาคารกลางหลายแห่ง จำเป็นต้องขึ้นดอกเบี้ยตามมา
ซึ่งจากปัญหาเงินเฟ้อนี่เอง ก็ได้ทำให้บริษัทมีต้นทุนที่สูงขึ้น ไม่ว่าจะเป็นต้นทุนการผลิตจอ TV และค่าขนส่ง
นอกจากนี้ในปีที่ผ่านมา บริษัทยังเจอกับปัญหาด้านห่วงโซ่อุปทาน ซึ่งเกิดจากความต้องการที่สูงขึ้นอย่างกะทันหัน ทำให้บริษัทและพาร์ตเนอร์จัดหาวัตถุดิบในการผลิตได้ไม่ทัน
จากต้นทุนต่าง ๆ ที่สูงขึ้น ก็ได้ส่งผลมายังบรรทัดสุดท้ายของผลประกอบการอย่าง “กำไรสุทธิ”
โดยในปี 2022 บริษัทมี
- รายได้ 108,000 ล้านบาท
- ขาดทุน 17,280 ล้านบาท
แม้รายได้จะมีการเติบโตจากปีก่อน แต่มีค่าใช้จ่ายต่าง ๆ ที่เพิ่มขึ้นมากกว่าเดิม ทำให้บริษัท Roku กลับมาขาดทุนอีกครั้ง หลังจากที่เพิ่งทำกำไรได้เป็นครั้งแรกในปี 2021
อีกประเด็นหนึ่ง ที่ส่งผลต่อราคาหุ้นของ Roku 
คือ ความเสี่ยงทางธุรกิจ
เนื่องจาก Roku ทำธุรกิจเป็นเพียง “คนกลาง”
ซึ่งข้อเสียของธุรกิจแบบนี้ คือ ต้องคอยตามง้อผู้ผลิตคอนเทนต์ให้ต่อสัญญากับตัวเองไปเรื่อย ๆ เพื่อให้มีแพลตฟอร์มที่ครบเครื่องต่อไป
แม้ Roku เอง จะมองเห็นความเสี่ยงนี้ และเริ่มหันมาทำคอนเทนต์เองผ่านการสร้างช่องทีวี Roku Channel ที่มีทั้งคอนเทนต์แบบเลือกดูได้ตามใจ และรายการประจำ
อย่างไรก็ตาม Roku ก็ยังต้องแข่งขัน
กับเจ้าตลาดรายอื่น ๆ อยู่ดี
นอกจากนั้นยังมีความเสี่ยงอีกเรื่อง คือการที่ Smart TV อาจไม่ใช่ของที่มีความพิเศษ หรือเลียนแบบได้ยาก
ซึ่งพาร์ตเนอร์ที่ผลิต TV ให้ Roku วันหนึ่งก็อาจจะหันไปดีลกับแพลตฟอร์มต่าง ๆ และทำเองก็ได้
นอกจากนั้นยังมีเรื่องของผู้เล่นรายใหญ่เงินหนาที่ Roku อาจจะต้องขับเคี่ยวด้วยอย่าง Apple, Amazon และ Alphabet ที่ล้วนมีคอนเทนต์แพลตฟอร์มของตัวเองอยู่แล้ว
ซึ่งขอแค่ดีดนิ้วสั่งการว่าจะมาลงแข่งขันทำกล่องหรือ Smart TV ก็ทำได้ไม่ยาก ด้วยกำลังเงินและกำลังคนที่พร้อมของบริษัทระดับโลกแบบนี้
ทั้งหมดนี้ ส่งผลให้ราคาหุ้นของ Roku และมูลค่าบริษัท ปรับตัวลดลงอย่างต่อเนื่องจากจุดสูงสุดที่ 2,090,000 ล้านบาท 
วันนี้เหลือเพียง 280,000 ล้านบาท
แล้วถ้าถามว่า ใครคือคนที่ได้รับผลกระทบมากที่สุด 
จากมูลค่าที่หายไปในครั้งนี้
คำตอบคงหนีไม่พ้น ผู้ก่อตั้งและผู้บริหาร Roku 
อย่างคุณ Anthony Wood
ซึ่งจากเรื่องนี้ ทำให้ความมั่งคั่งสุทธิของเขา
หายไปมากถึง 188,000 ล้านบาทเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-